《水龙吟 其三 顽雪欺春，葵轩兄用韵，因次》
宋代·张矩

先来花较开迟，怎禁风雪摧残过。红英紫萼，从他点缀，翻成沾污。

一点清香，几多秾艳，紧藏不露。伴杨花散漫，逡巡堆积，纤粟处、妆成大。

多谢东君造化。把群阴、一朝除破。千机锦绣，露浓香软，中间坐我。

嚼徵含商，振金敲玉，埙篪相和。问西湖，别有一番桃李，肯同游么。

作者简介：润州人，字方叔，号芸窗。理宗淳祐中为句容令。宝祐中历江东制置司参议、机宜文字，转参议官。有《芸窗词》。